Rick Perry dhe Mitt Romney në krye të listës për postin e kandidatit republikan për president
Të dy kryesuesit janë më të preferuarit edhe pas debatit televiziv të së hënës.
Anketa të fundit tregojnë se zoti Perry kryeson ndaj zoti Romney, i cili kishte udhëhequr renditjen për disa muaj me rradhë. Të dy kandidatët këmbëngulin se përvoja që kanë fituar duke krijuar vende të reja pune në shtetet e tyre përkatëse i bënë ata të jenë zgjedhja më e mirë për të përballur presidentin Obama në zgjedhjet e vitit të ardhshëm. Zoti Perry ka shërbyer më gjatë pa ndërprerje, në krahasim me të gjithë guvernatorët e tjerë në vend. Ai e mori postin e tij pas zgjedhjes së z. George W. Bush si president i Shteteve të Bashkuara në fund të vitit 2000. Zoti Romney ishte guvernator i shtetit Masaçusets për katër vjet dhe ai gjithashtu thekson se ka krijuar vende të reja pune gjatë asaj kohe. Por kandidati Romney thotë se është një zgjedhje më e mirë pasi ai ka punuar për vite me rradhë në sektorin privat para se të fillonte karrierën politike. Ngritja e shpejtë e rezultateve të guvernatorit Perry në anketat e fundit është e lidhur drejtpërdrejt me rënien e nivelit të paraqitjes në këto anketa të anëtares Kongresit Michele Bachmann, thotë analisti i Universitetit “American” Allan Lichtman. Anëtarja e Kongresit Bachmann shpresoi që vendi i parë i në Ajoua do t’a vendoste në krye të listës së gjatë të kandidatëve republikanë, por ajo tashmë ndodhet në vendin e tretë ose të katërt në rezultatet e anketave të fundit. Analistët politikë thonë se z. Perry, në rrugën drejt zgjedhjeve paraprake brenda partisë në fillimin e vitit të ardhshëm, mund të përfitojë shumë prej parapëlqimit të tij nga ana e votuesve konservatorë të Partisë Republikane. Specialisti politik i Institutit Amerikan “Enterprise”, Norman Ornstein thotë se guvernatori Perry preferohet prej konservatorëve socialë për shkak të besimit të tij fetar dhe prej aktivistëve të grupit “Tea Party” të cilët mbështesin një rol të pakësuar për qeverinë qëndrore. Analistët thonë se ka kohë mëse të mjaftueshme për kryesuesit e anketave të deritanishme të ngecin dhe për disa prej atyre më pak të njohur të lëvizin në krye.